Bylux nirieꞌ,
güya Jesúz no xmeññ me gydo lo ṟegioṉ-Judea,
no bylee yâme uga,
no gachôbnihs me meññ.
Juaṉ zegahc gachôbnihs me meññ to ru le Enóṉ,
gahsh gá ru le Salim,
porni Enóṉ nu nze-ro;
no uga ria meññ rigyrôbnihs.
Nirieꞌ guhc dze-dgueññ ziaꞌ cu yâme Juaṉ lidzyguiib.
Per lahd xmeññ Juaṉ guzlo gadeḻydiidz yâme no lahd meññ-Isṟael lguia ni racnyar meññ lehdy guiaꞌn yâme nye lo Dioz.
No güya yâme,
ra yâme Juaṉ:
―Muextr,
mpyquie ni güya ru zuꞌy stiby chehsh guiagü-Jordáṉ,
ni bdeedyiꞌ diidz de lee,
gachôbnihs me,
no gadohp gyre meññ leeme.
Ra Juaṉ leeyâme:
―Ndruhty nehx beeiy ntzoo zâ niwé bâḻ Dioz nehx ndee ñahz gacu.
Laꞌd gahc beeiy gdee diidz ni günin dac‑e naa nac Crist,
mazyg pshahl Dioz naa no biaḻaꞌ nier naa que leeme,
lehdy gdedyaꞌ diidz de ni guiaad me.
To lo guîltziahl,
ñoby-gayidzña dxie me coo ndzaꞌb ni gayidzña me lee;
no xmígü me ni dxie,
rieññ me rnii ñoby-gayidzña no modni rxihly me.
No mod-wé gahc‑e,
naa hôrrieꞌ ba gaxihlyaꞌ.
Racladzyu to to dzé qysahc me mazy,
no naa gácaꞌ ma lwiñ.
’Dxu byruu gybaa ni pshahl Dioz lee,
ma rsahc me que gyre meññ;
no dxu nu lo guiedzylie,
de lo gahc guiedzylie we lee,
no rnii pur ni rahc lo guiedzylie.
Per ni byruu gybaa,
ma rsahc me que gyre meññ,
no rnii me ni bwieꞌ me no ni bieññ me,
per ndruhty nehx rlíladzy ni runo me lee.
Per dxu rlíladzy ni runo me lee,
rdee diidz Dioz rnii ni uli;
porni dxu pshahl Dioz lee,
xtiidz gahc Dioz‑e rnii,
porni Dioz nehx rca me xiSpirt me par xiiñ me.
Dioz ni nac dTad nó,
ndzi me Xiiñ me,
no bdee me lee de ni rtzoo Xiiñ me mdad gyre ni nu.
Dxu rlíladzy Xiiñ Dioz rahp guîlmbahñ ni nehx zluhx;
per dxu nehx rlíladzy,
nehx zahp me guîlmbañ-rieꞌ,
mazyg nu guîlné chehsh me ni rshahl Dioz.